Qed niktiblek ħalli ngħarrfek fejn ninsabu fuq il-kwistjoni ta' referendum dwar jekk ir-Renju Unit joħroġx mill-UE qabel ma ninidirizzawha fil-Kunsill Ewropew ta' Diċembru. F'Novembru l-Prim Ministru Cameron stabbilixxa erba' oqsma fejn qed jipprova jikseb riformi biex jindirizza t-tħassib tal-poplu Brittaniku dwar is-sħubija tar-Renju Unit fl-Unjoni Ewropea. Fuq din il-bażi, aħna, f'kooperazzjoni mill-qrib mal-Kummissjoni, kellna konsultazzjonijiet bilaterali estensivi fuq livell tax-Sherpa mal-Istati Membri kollha. Iddiskutejniha wkoll ma' rappreżentanti tal-Parlament Ewropew. Huwa ċar li din hija aġenda sinifikattiva u estensiva. Il-konsultazzjonijiet urew li l-kwistjonijiet imqajma mill-Prim Ministru Brittaniku huma diffiċli. Fl-istess ħin hemm rieda qawwija min-naħa tal-partijiet kollha biex isibu soluzzjonijiet li jwieġbu għat-talba tar-Renju Unit filwaqt li minnhom tibbenefika l-Unjoni Ewropea b'mod ġenerali. Aħna ilna nħarsu lejn l-erba' gruppi msemmija mill-Prim Ministru Cameron. Ippermettili ngħid fil-qosor l-evalwazzjoni tiegħi ta' fejn ninsabu f'dan ir-rigward. 1. Dwar ir-relazzjonijiet bejn dawk li jużaw l-euro u dawk li le nistgħu nippruvaw nilħqu qbil dwar grupp ta' prinċipji li ser jiżguraw il-possibilità għaż-żona tal-euro li tiżviluppa aktar u tkun effiċjenti filwaqt li jiġi evitat kull tip ta' diskriminazzjoni fil-konfront ta' Stati Membri li għadhom m'humiex, jew, f'xi każijiet, mhux ser ikunu parti mill-euro. Qed inħarsu wkoll lejn il-possibbiltà ta' mekkaniżmu li ser jappoġġja dawn il-prinċipji billi jagħti lill-Istati Membri li mhumiex fl-euro l-opportunità li jqajmu t-tħassib tagħhom, u li dawn jingħataw widen, jekk iħossu li dawn il-prinċipji ma jkunux qed jiġu mħarsa, mingħajr ma dan jinbidel fi dritt ta' veto. 2. Dwar il-kompetittività, hemm determinazzjoni qawwija ħafna biex jiġi promoss dan l-għan u biex jintuża bis-sħiħ il-potenzjal tas-suq intern fil-komponenti kollha tiegħu. Kulħadd jaqbel dwar il-ħtieġa li naħdmu aktar fuq regolamentazzjoni aħjar u fuq it-tnaqqis tal-piż fuq in-negozju filwaqt li nżommu livelli għoljin. Il-kontribut tal-kummerċ għat-tkabbir huwa importanti ħafna wkoll f'dan ir-rigward, b'mod partikolari ftehim kummerċjali ma' partijiet tad-dinja li qed jikbru b'rata mgħaġġla. 3. It-tielet kategorija tikkonċerna s-sovranità. Hemm qbil wiesa' li l-kunċett ta' "unjoni dejjem eqreb bejn il-popli" jippermetti toroq differenti ta' integrazzjoni għal pajjiżi differenti. Dawk li jridu japprofondixxu l-integrazzjoni jistgħu jimxu 'l quddiem, filwaqt li jirrispettaw ix-xewqa ta' dawk li ma jridux japprofondixxu aktar. Hemm ukoll fehma mħaddna minn ħafna dwar l-importanza tar-rwol tal-parlamenti nazzjonali fi ħdan l-Unjoni kif ukoll enfasi qawwija fuq il-prinċipju tas-sussidjarjetà. 4. Ir-raba' kategorija fuq il-benefiċċji soċjali u l-moviment liberu tal-persuni hija l-aktar delikata u ser teħtieġ dibattitu politiku sostantiv fil-laqgħa tagħna ta' Diċembru. Filwaqt li naraw prospetti tajbin biex naqblu dwar modi kif niġġieldu l-abbużi u possibbilment dwar xi riformi marbuta mal-esportazzjoni tal-benefiċċji għat-tfal, bħalissa m'hemm l-ebda kunsens dwar it-talba li persuni li jmorru r-Renju Unit mill-UE jridu jgħixu hemm u jikkontribwixxu għal erba' snin qabel ma jikkwalifikaw għal benefiċċji fuq ix-xogħol jew akkomodazzjoni soċjali. Din ċertament hija kwistjoni fejn jeħtieġ li nisimgħu aktar mingħand il-Prim Ministru Brittaniku u jkollna dibattitu miftuħ bejnietna qabel ma nkomplu mexjin 'il quddiem. Kollox ma' kollox inqis li s'issa għamilna progress tajjeb. Neħtieġu xi ftit aktar żmien biex nieħdu ħsieb l-abbozzar preċiż dwar dawn il-kwistjonijiet kollha, inkluża l-forma legali eżatta li ser jieħu l-ftehim finali. Irrid negħlbu wkoll id-differenzi politiċi sostanzjali li għad għandna dwar il-kwistjoni tal-benefiċċji soċjali u l-moviment liberu. Il-Kunsill Ewropew ta' Diċembru għandu jindirizza d-dilemmi politiċi kollha marbuta ma' dan il-proċess. Fuq bażi ta' diskussjonijiet politiċi sostantivi għandu jirnexxielna nħejju proposta konkreta li finalment għandha tiġi adottata fi Frar. Fl-aħħar nett, ippermettili naqsam miegħek xi kummenti politiċi. Dawk kollha involuti jridu jġorru s-sehem tagħhom tar-responsabbiltà. Ser naġixxi bħala medjatur onest iżda l-Istati Membri kollha u l-istituzzjonijiet iridu juru li jinsabu lesti għal kompromess biex dan il-proċess jirnexxi. L-għan tagħna huwa li nsibu soluzzjonijiet li jissodisfaw l-aspettattivi tal-Prim Ministru Brittaniku, filwaqt li jsaħħu s-sisien li fuqhom hija bbażata l-UE. L-inċertezza dwar il-ġejjieni tar-Renju Unit fl-Unjoni Ewropea hija fattur destabbilizzanti. Huwa għalhekk li rridu nsibu mod kif inwieġbu għat-tħassib tar-Renju Unit mill-aktar fis possibbli. Fi żminijiet meta l-ġeopolitika ġiet lura fl-Ewropa, jeħtieġ li nkunu magħquda u b'saħħitna. Dan huwa fl-interess komuni tagħna u fl-interess ta' kull wieħed mill-Istati Membri tal-UE. Ir-Renju Unit qeda rwol kostruttiv u importanti fl-iżvilupp tal-Unjoni Ewropea u ninsab ċert li ser ikompli jagħmel dan fil-futur.